文天祥
至温州
晏岁着脚来东瓯，始觉坤轴东南浮。
百川同归无异脉，有如天子朝诸侯。
何年飞落两巨石，孤撑肮脏分江流。
初疑炼失女娲手，又疑钓脱任公钩。
冯夷海若不敢有，涌出精舍如莲舟。
楼高百尺蜃吐气，塔耸双角龙昂头。
蒲牢撞撞鼍坎坎，潮声滚滚风飕飕。
沙高峰顶德门住，海门山上焦公留。
长淮在望铁甕近，大浪不洗英雄愁。
孰知隶古百粤地，今为礼乐衣冠州。
池塘芳草年年绿，谢公胜事遗江楼。
蓝田无颣蟾架夜，黄金作颗人家秋。
客帆渺茫拂宸极，渔舠散漫轻凫鸥。
丽天红日起初浴，五云扶上烟氛收。
孤臣涕泗如此水，恨不从帝崆峒游。